Frikendt for drab efter “uønsket acceleration”

I London er en 53-årig mand blevet frifundet for uagtsomt manddrab, efter at hans elbil, en Volkswagen ID.4, pludselig accelererede fra stilstand og dræbte en femårig dreng. Mandens egen 12-årige søn kom også slemt til skade ved ulykken.

Anklagemyndigheden mente, at føreren havde trykket på speederen ved en fejl, men juryen fandt ikke bevis for, at ulykken skyldtes uagtsom kørsel. Dermed blev tvivlen afgørende – og den rettede sig mod bilens teknologi snarere end føreren. Det skriver BBC.

Selv om sagen udspiller sig i Storbritannien, har den tydelige paralleller til Nordiske forhold. I maj måned sidste år satte en voldsom påkørsel ved Sortedams Dossering i København gang i debatten. Her mistede en ældre bilist herredømmet over en Volkswagen ID.3 og ramte flere mennesker langs søerne.

Føreren forklarede i retten, at han trykkede på speederen i stedet for bremsen. Men efterfølgende har både forsvarer og andre bilejere peget på, at forklaringen kan være mere kompleks.

Flere danske ejere af samme bilmodel har nemlig fortalt om episoder, hvor bilen ifølge dem accelererede kraftigt uden input på speederen – også ved lav fart og under parkering. I mindst ét tilfælde i København endte det med, at to fodgængere blev ramt, efter at bilen pludselig satte fart på. Føreren blev sigtet for at have mistet kontrollen, men har hele tiden afvist, at der var tale om en betjeningsfejl.

Norge og Sverige: Frifindelser på samme grundlag

Også i Norge har lignende sager været for retten. I Drøbak i 2023 accelererede en Volkswagen ID.3 ned ad et fortov og ramte flere personer, før den stoppede. Chaufføren forklarede, at bilen ikke reagerede på bremsen – og blev senere frifundet.

I Sverige blev en kvinde frikendt i en sag, hvor hendes Volkswagen ID.4 ramte og dræbte en anden kvinde på en parkeringsplads. Retten vurderede, at det var muligt, at fartpiloten var blevet aktiveret utilsigtet via de berøringsfølsomme ratknapper – en kritik, der er gået igen i flere lande.

I USA har ejere af ID.4 desuden anlagt gruppesøgsmål mod Volkswagen med henvisning til følsomme, haptiske ratknapper, der i visse situationer kan aktivere fartpiloten utilsigtet.

Ingen af sagerne har ført til en entydig teknisk forklaring. Volkswagen har tidligere afvist, at bilerne kan accelerere af sig selv. Ifølge den danske importør kan en ID.3 eller ID.4 kun sætte fart på, hvis føreren aktivt aktiverer fartpiloten – og at ansvaret altid ligger hos chaufføren.

Frikendt for drab efter “uønsket acceleration”